Yle: Vegaanikoiria ajautunut lopetettaviksi

Koirien ruokavalio puhuttaa lemmikin omistajia ja eläinlääkäreitä. Mari Petäjä

Jaana Kangas

Ihminen voi tietämättään saada ravinnolla lemmikkinsä erittäin huonoon kuntoon. Ylen haastattelemat eläinlääkärit kertovat törmänneensä tapauksiin, joissa vegaaniruokavalio on saattanut koiran huonoon kuntoon tai jopa lopetettaviksi.

Koiralle syötetään vegaaniruokaa, kun omistaja haluaa lähteä lemmikkinsä kautta toteuttamaan omaa aatteellista tai eettistä ajatteluaan. Koiran elimistö tarvitsee kuitenkin eläinpitoisia proteiineja ja rasvoja.

- Kun omistaja on vegaani, hän saattaa luulla, että koirakin voi olla vegaani, kun ei tunneta koirien fysiologiaa. Koira on huomattavasti selkeämmin lihansyöjä kuin ihminen, Joensuun kaupungin eläinlääkäri Jari Aho toteaa Ylelle.

Myös koirien ruokkiminen raakaravinnolla on yleistynyt koirien kärsimien allergioiden vuoksi. Raakaravinto koostuu pääasiassa lihasta ja kalasta, ja se vaatii omistajalta tietoutta ja perehtyneisyyttä. Vaikka moni koira voi hyvin raakaruokinnalla, sekin voi aiheuttaa koiralle haittaa.

- Raakaruoka saattaa aiheuttaa joillekin koirille muun muassa ruuansulatuskanavan vaivoja. Raakaruokintaan liittyvät lois- ja bakteeririskit kannattaa tiedostaa, eläinlääkäri Maria Schildt toteaa Ylelle.